DJNovice - marec 2025

### **NE SPREGLEJTE – akademija javnega naročanja v letu 2025 – razpisani termini v aprilu**

Uporabnike ponovno obveščamo, da bo v letošnjem letu razpisanih več izvedb celotnega programa Akademije javnega naročanja. Prva izvedba celotnega programa je potekala februarja, sledile bodo še tri izvedbe do konca leta.

**Prosimo vas, da za razpisane termine izvedb spremljate spletno stran Upravne akademije** [Upravna akademija - Usposabljanja](https://ua.gov.si/aktivnosti/?Tag=459&category=4ba2e20b-2e80-ed11-9c90-005056818ee6), preko katere potekajo tudi prijave na usposabljanja.

Trenutno je razpisana izvedba za vse module programa akademije **v živo** v mesecu **aprilu**, in sicer:

1. Modul: Organiziranost naročnika in načrtovanje izvedbe 1. 4. 2025
2. Modul: Izvedba postopka oddaje javnega naročila 23. 4. 2025
3. Modul: Upravljanje pogodbe in izvedba naročila 3. 4. 2025
4. Modul: Reševanje sporov/mediacija 3. 4. 2025
5. Modul: Elektronsko javno naročanje in druga informacijska orodja 16. 4. 2025
6. Modul: Evidenčna naročila in naročila male vrednosti 18. 4. 2025
7. Modul: Izvedba javnega naročila od A do Ž 7. 4. 2025
8. Modul: Nabavne tehnike 11. 4. 2025
9. Modul: Tehnike pogajanj 1. 4. 2025

**Vabljeni k udeležbi!**

OBVESTILO – nadgradnja portala javnih naročil

Obveščamo vas, **da bo 31. 3. 2025 v popoldanskem času potekala nadgradnja portala javnih naročil** zaradi posodobitve, ki jo je pripravila Evropska komisija.

V obvestilih, ki bodo pripravljena pred tem datumom in še ne bodo objavljena na portalu javnih naročil oz. v Uradnem listu EU (npr. bodo že poslana v lektoriranje ali bodo še v osnutku), se bo morebiti v nekaterih poljih pojavila napaka (polje se bo obarvalo rdeče oz. bo potrebno obrazec vračati uporabnikom v dopolnitev, če bo pri lektorju). Obvestilo bo potrebno samo popraviti oz. dopolniti in poslati v lektoriranje.

V nadaljevanju so navedene ključne spremembe, ki se bodo izvršile z nadgradnjo portala javnih naročil.

1. **Obvestila o naročilu (npr. obrazci EUe16, EUe17, EUe18, SL1, SL3, SL5)**

**ODDELEK B, točka B.1.5 Informacije o razlogih za izključitev**

V oddelku B.1.5 lahko naročnik navede informacije o razlogih za izključitev, ki jih je vključil v predmetno javno naročilo oziroma zapisal v razpisni dokumentaciji.

V polju »Vir informacij o razlogih za izključitev« so na izbiro tri možnosti (»Obvestilo o javnem naročilu«, »Razpisna dokumentacija« in »ESPD«).

V primeru izbire možnosti »Razpisna dokumentacija« ali »ESPD«, se točke B.1.5.1 »Razlogi za izključitev« ne izpolnjuje.

V primeru izbire možnosti »Obvestilo o javnem naročilu« pa je obvezna izpolnitev točke B.1.5.1 »Razlogi za izključitev«. V polju »Razlog za izključitev« iz spustnega seznama naročnik izbere razlog za izključitev, ki se zahteva v predmetnem javnem naročilu. Razlogi za izključitev se lahko dodajajo z izbiro »+Dodaj dodatni razlog za izključitev«. Uporabnik razloge za izključitev izbira iz spustnega seznama, pri čemer pri vsakem izbranem razlogu za izključitev navede tudi utemeljitev.

**ODDELEK C, točka C.2.7 Strateško načrtovanje**

Izpolnitev navedene točke še vedno ostaja neobvezen podatek. V polju »Namen strateškega javnega naročanja« lahko iz spustnega seznama naročnik izbere eno izmed možnosti (»Ni strateškega naročanja«, »Zmanjšanje okoljskih vplivov«, »Doseganje socialnih ciljev« ali »Nabava inovativnih rešitev«).

V primeru izbire možnosti »Ni strateškega naročanja«, se v ostala polja v točki C.2.7, ki se nanašajo na strateško naročanje, ne vpisuje ničesar.

V primeru izbire možnosti "Zmanjšanje okoljskih vplivov", polji "Zeleno javno naročanje" (spustni seznam) in "Opis namena strateškega javnega naročanja" postaneta obvezni za izpolnitev.

V primeru izbire možnosti "Doseganje socialnih ciljev", polji "Socialno javno naročanje" (spustni seznam) in "Opis namena strateškega javnega naročanja" postaneta obvezni za izpolnitev.

V primeru izbire možnosti "Nabava inovativnih rešitev", polji "Naročanje inovativnih rešitev" (spustni seznam) in "Opis namena strateškega javnega naročanja" postaneta obvezni za izpolnitev.

**ODDELEK C, točka C.2.9 Pogoji za sodelovanje**

V polju C.2.9 »Pogoji za sodelovanje« v točki C.2.9.1 ima naročnik v polju »Vir informacij o pogojih za sodelovanje« na izbiro tri možnosti (»Obvestilo o javnem naročilu«, »Razpisna dokumentacija« in »ESPD«).

V primeru izbire možnosti »Razpisna dokumentacija« ali »ESPD«, se točke C.2.9.1 v poljih »Vrsta pogoja za sodelovanje« in »Opis pogoja za sodelovanje« ne izpolnjuje.

V primeru izbire možnosti »Obvestilo o javnem naročilu« pa je obvezna izpolnitev točke C.2.9.1 v poljih »Vrsta pogoja za sodelovanje« in »Opis pogoja za sodelovanje«. V primeru, da je naročnik v predmetno javno naročilo vključil več pogojev za sodelovanje, uporabnik vsak dodaten pogoj doda z izbiro polja »+Dodaj dodatni pogoj za sodelovanje«. Uporabnik v točko C.2.9.1 vnese tudi opis zahtevanega pogoja za sodelovanje.

**ODDELEK C, točka C.2.11.2 Pogoji javnega naročila**

Na novo je dodano polje glede Uredbe o tujih subvencijah. V primeru, da je potrebno v javnem naročilu upoštevati Uredbo o tujih subvencijah, v polju »Uredba o tujih subvencijah« uporabnik naročnika označi odgovor »Da«.

1. **Prostovoljno obvestilo za predhodno transparentnost (obrazci (EUe25, EUe26, EUe27 in EUe28)**

**ODDELEK D, točka D.3 Pogodba**

V prostovoljnem obvestilu za predhodno transparentnost je v točki D.3 v polju »Datumu sklepa o oddaji naročila/sklepa o podelitvi koncesije« odstranjena kontrola glede vnosa datuma, da datum ne sme biti enak datumu priprave obvestila za predhodno transparentnost. »Datumu sklepa o oddaji naročila/sklepa o podelitvi koncesije« še vedno ni obvezen podatek za izpolnitev.

1. **Obvestilo o oddaji javnega naročila (npr. obrazci EUe29, EUe30, EUe31, SL2, SL4, SL6)**

**ODDELEK D, točka D.2.3 Izbran ponudnik**

Polji »Uradni elektronski naslov gospodarskega subjekta« in »Uradna telefonska št. gospodarskega subjekta« nista več obvezna podatka za izpolnitev.

**ODDELEK D, točka D.2.4 Izbrana ponudba**

V primeru, da je naročnik v točki C.2.11.2, v polju »Uredba o tujih subvencijah«, izbrali odgovor »Da«, mora v točki D.2.4. v polju »Izravnalni ukrep na podlagi Uredbe o tujih subvencijah« iz spustnega seznama obvezno izbrati eno izmed danih možnosti.

**ODDELEK D, točka D.3 Pogodba**

V točki D.3 v polju »Datumu sklenitve pogodbe« je odstranjena kontrola glede vnosa datuma, da datum ne sme biti enak datumu priprave obvestila o oddaji naročila.

Posodobljena navodila za pripravo obrazcev najdete v notranjem delu portala javnih naročil (po prijavi v portal), v zavihku »Moji dosjeji JN«, na desni strani pod »Pomoč«, ki so tudi posodobljena glede na nadgradnjo portala javnih naročil.

**STIK Z NAMI**

**Ministrstvo za javno upravo, Direktorat za javno naročanje, Tržaška cesta 21, 1000 Ljubljana**

Telefonsko svetovanje (sistem javnega naročanja): 01 478 1688, vsak torek, sredo in četrtek med 9.00 in 12.00 uro: <https://ejn.gov.si/direktorat/pomoc-uporabnikom.html>  
  
Telefonsko svetovanje (tehnična pomoč, e-JN): 080 2002, vsak dan od ponedeljka do petka med 8.00 in 16.00 uro: <https://ejn.gov.si/tehnicna-pomoc> (Enotni kontaktni center državne uprave)  
  
Enota za pomoč uporabnikom, ki izvajajo oziroma sodelujejo pri javnih naročilih, sofinanciranih s sredstvi EU (help- desk): <https://ejn.gov.si/direktorat/pomoc-uporabnikom.html>

